**SVEUČILIŠTE U ZAGREBU**

**PRAVNI FAKULTET**

**STUDIJSKI CENTAR SOCIJALNOG RADA**

**UTJECAJ BRAZILA NA KLIMATSKE PROMJENE**

Kolegij: Međunarodni socijalni rad  
Studenti: Sara Filipčić, Leonarda Kljajić, Petra Liber

ZAGREB, 2021.

Sadržaj

[1. Uvod 1](#_Toc61363077)

[2. Političko stanje u Brazilu 2](#_Toc61363078)

[3. Stočarstvo 4](#_Toc61363079)

[4. Klimatske promjene 6](#_Toc61363080)

[5. Kritički osvrt i uloga socijalnog rada 8](#_Toc61363081)

[6. Zaključak 9](#_Toc61363082)

[7. Literatura 10](#_Toc61363083)

# Uvod

Klimatske promjene su u tijeku čemu direktno svjedočimo kroz porast prosječne temperature zemljine površine što dovodi do brojnih drugih posljedica. Navedeno je izravna posljedica čovjekovih aktivnosti, uključujući velike emisije staklenih plinova (uglavnom iz izgaranja fosilnih goriva) kao i druge prirodne varijacije u globalnom klimatskom sustavu (Ferreira i Martinelli, 2020). Iako se debata na međunarodnoj razini fokusirala na stabiliziranje emisija stakleničkih plinova odgovornih za pogoršanje globalnog zatopljenja, koncentracija ugljičnog dioksida u atmosferi dosegla je rekordni broj u posljednjih 800 000 godina, dostigavši 35 milijardi tona u 2013. godini i oko 37,5 milijardi tona u 2020. godini (Ferreira i Martinelli, 2020). Kao rezultat toga, predviđa se da će prosječna temperatura u ovom stoljeću popesti za 4 do 5°C u usporedbi s predindustrijskom razdoblju, što će dovesti do gubitka velikih ledenjaka, ubrzanog povećanja razine oceana te strmih promjena šuma i sustavima agrikulture (Ferreira i Martinelli, 2020). No, u odnosu na ciljeve Pariškog sporazuma, Brazil ide u suprotnom smjeru od ciljeva postavljenih sporazumom. Ne samo da se ne trude održati porast prosječne temperature ispod 2°C, već je u Brazilu ta temperatura iznad 3°C zbog čega je Climate Action Tracker Brazilu dao ocjenu *nedovoljan* (Climate Action Tracker, 2020.)*.*

Brazil je jedna od država koja je na vrhu liste po pitanju emisije stakleničkih plinova gdje velika većina navedenih plinova koji doprinose globalnom zatopljenju potječe od paljenja Amazonskih šuma povezanih uz krčenje šuma, a ne izgaranja fosilnih goriva kao što je slučaj u većini ostalih država (Cerri i sur., 2007, prema Cerri i sur., 2009). Jedan od glavnih razloga zašto dolazi do masovnog krčenja Amazonskih šuma je povezano s agrikulturom, točnije stočarstvom, gdje se krčenjem šuma dolazi do veće površine za uzgoj. U Brazilu je stoka najvažniji pokretač pretvorbe zemljišta, a agroindustrijska proizvodnja govedine i mliječnih proizvoda činila je 63% očišćene površine Amazonskih šuma (Tyukavina i sur., 2017; prema Vale i sur., 2019). Ekološka pitanja deforestacije imaju utjecaj na svjetskoj razini. Povezanost agrikulture i klimatskih promjena znači dodatne probleme za napore protiv deforestacije.   
  
Navedeno, svojim načinom vladanja i politikama, potiče predsjednik Brazila Jair Bolsonaro. Dolaskom predsjednika na vlast, krčenje šuma poraslo je za 80% čime je predsjednik dobio nadimak “istrebljivač budućnosti”. Amazonska šuma, često nazvana “pluća zemlje”, nosi krucijalnu ulogu u globalnom zatopljenju, odnosno smanjenju ubrzanja globalnog zatopljenja čime potkrepljujemo važnost pitanja utjecaja Brazila na klimatsku promjenu.

# Političko stanje u Brazilu

Brazil je, uz Kinu, država koja ima centralnu ulogu u debatama vezanim uz klimatske promjene s obzirom na to da su emitiraju veliku količinu stakleničkih plinova te na taj način pridonose pogoršanju problema (Ferreira i Martinelli, 2020). Unatoč tome, politike vezane uz klimatske promjene nisu u skladu s pozitivnim promjenama koje je potrebno poduzeti. U terminima odgovora na klimatske promjene, vlade država igraju ključnu ulogu u definiranju pravila, strategija, politika, institucija koje djeluju kao vođe promjena.

Evolucija Brazilskih emisija stakleničkih plinova može se podijeliti na tri faze, u usporedbi s globalnom emisijom: 1. Faza 1990.-1997. godine - Brazilske emisije rasle su brže nego globalne; 2. Faza 1998. - 2004. - rast podjednak globalnom rastu; 3. Faza - 2005. nadalje - Brazilske emisije imale su nagli pad u odnosu na globalne emisije (Ferreira i Martinelli, 2020). No, 2008. godine Brazilske emisije bile su odgovorne za 5% globalnih, a Brazil je proglašen 5. najvećim globalnim zagađivačem. U zadnjih 20 godina način na koji se koristi zemlja i sektor šumarstva bili su najviše odgovorni za Brazilsku emisiju stakleničkih plinova. U razdoblju od 2005. do 2007. te 2008. do 2012. godine, Brazilske emisije su smanjenje na 15% do 2012. što se pripisuje strategijama koje su usmjerene na smanjenje krčenja Amazonskih šuma. Kasnije, u eseju, napravit ćemo poveznicu krčenja Amazonskim šuma i utjecaja Brazila na klimatske promjene. Tijekom prve faze, kao odgovor na rastuću potrebu za regulacijom, osnovan je Ministarski odbor za održivi razvoj. Uz navedenu vladinu strukturu, osnovano je i prvo politički - znanstveno tijelo - Centar za vremenske prognoze i klimatske promjene pod Nacionalnim institutom za istraživanje svemira (Ferreira i Martinelli, 2020). Kao konkretnije tijelo osnovano je Međuministarsko povjerenstvo o globalnim klimatskim promjenama, pod Ministarstvom znanosti, tehnologije i inovacije. Navedena tijela doprinijela su poboljšanju Brazilske situacije u odnosu na globalnu čemu koja je vidljiva u drugoj fazi. Tijekom druge faze, fokus se stavlja na političko - znanstvene institucije kada se objavljuje prvi dokument pod nazivom “Nacionalni akcijski plan za rješavanje klimatske promjene” koji postaje baza za državne politike na navedenu temu. U planu su sadržane uputa za rješavanje problema klimatskog zatopljenja poput: energije, transporta, gradnje, industrije, agrikulture, šumarstva i otpada. Kao rezultat, Brazil svjedoči padu emisije stakleničkih plinova na 4,8% od ukupnog svjetskog emitiranja do 2012 godine (Ferreira i Martinelli, 2020). Tijekom treće faze, fokusiralo se na specifične ciljane točke koje se raznim strategijama trebalo dosegnuti, a javlja se kao rezultat uključivanje privatnog i civilnog sektora. U tom razdoblju, porastao je broj studija i izvješća koji su utjecali na razvijanje nacionalnih politika (Ferreira i Martinelli, 2020).

2018. godine na vlast dolazi 38. brazilski predsjednik - Jair Messias Bolsonaro, strogi desničar čiji su politički pogledi opisani kao nacionalistički i populistički, a on se sam opisuje kao tradicionalan desničar sklon konzervativizmu. Bolsonarov dolazak na vlast zabilježen je kao jedna od naj polarizirajućih i nasilnih političkim kampanja u povijesti Brazila koje se dogodilo usred recesije, porasta stope kriminala i skandala korupcije. Na samom početku dolaska na vlast, predsjednik Bolsonaro donio je odluke vrlo štetne za amazonsku prašumu. Njegove politike podržavaju poljoprivrednike i rudare koji krče šume i time doprinose deforestaciji, a do tada je već 20% brazilske Amazonije posječeno (Artaxo, 2019). U toj želji da poljoprivredom i rudarstvom oporave svoju državu od recesije ugroženi su domoroci u Amazoniji, ali i cijeli svijet. Njegova je vlada također radila na sustavu koji je stavljao nevladine organizacije pod poseban nadzor, posebice one organizacije koje se bave zaštitom okoliša (Artaxo, 2019). Predsjednik Bolsonaro svojim je postupcima pokazao da ne razumije ili ne priznaje činjenicu da Amazona ima jednu od ključnih uloga u smanjivanju negativnih posljedica globalnog zatopljenja. Brazil je dom ⅔ Amazone, često nazvane “pluća zemlje”.

# Stočarstvo

Tijekom cijelog kolovoza i početkom rujna 2019. godine mediji diljem svijeta izvještavali su o opsežnim šumskim požarima koji su pustošili brazilsku prašumu u Amazoniji. Nedavna studija recenziranog časopisa *Ecohydrology,* na čelu s istraživačem Sveučilišta u Kansasu Gabrielom de Oliveirom daje važan kontekst požarima koji spaljuju velike površine Amazonije. Većinu tih požara namjerno su prouzročili poljoprivrednici i rančeri kako bi šumu pretvorili u zemlju pogodnu za ispaše životinja ili uzgoj usjeva (Vojvodić, 2019). Više od 60% obešumljenog zemljišta podređeno je uzgoju životinja za hranu, a svake se sekunde ruši jedan ral prašume i pretvara se u pašnjake ili polja za uzgoj stočne hrane. Korištenjem snimaka satelita, utvrđeno je da se 62,2% obešumljene zemlje koristi za pašnjake, što znači da najveća svjetska prašuma završava uništena zbog stočarstva i uzgoja hrane za životinje. Lindsey Allan, izvršna direktorica organizacije za spas prašuma Rainforest Action Network iz San Francisca, vodećim uzrokom izumiranja prašuma imenuje stočarstvo. Isto navodi i Leila Salazar Lopez, programska direktorica organizacije Amazon Watch: „Jedan od glavnih uzroka deforestacije brazilskih šuma jest stočarstvo i uzgoj soje za prehranu životinja.” Tvrdi da ako se krčenje Amazonske prašume nastavi ovim tempom, ona bi mogla nestati već za deset godina. Samo 2012. godine „očišćeno” je 4700 kvadratnih kilometara prašume, a ta brojka jedna je od najnižih u odnosu na ostale godine. Kao što je i ranije navedeno, zbog politike ulaganja u stočarstvo bilo je dozvoljeno paljenje i krčenje šuma, a za to postoji više razloga:

1. Uzgoj životinja za hranu profitabilan je čak i u područjima slabe infrastrukture - Brazil kao jedan od 3 najveća potrošača govedine veliki dio proizvoda plasira na lokalno tržište bez velikih troškova transporta i zadovoljavanja međunarodnih normi. Zbog pozitivnog djelovanja na lokalnu ekonomiju aspekti štete kroz deforestaciju predstavljaju manji problem.

2. Trošak rušenja šuma i pretvaranja zemlje u pašnjake pokriva se prodajom drva - prilikom pripreme zemljišta za uzgoj stoke i stočne hrane dio troškova je pokriven

prodajom drvnih dobara dobivenih deforestacijom. Drvna dobra se uglavnom plasiraju na lokalno tržište.

3. Male investicije čine ovu zemlju idealnom za ilegalan uzgoj - Zbog povrata troškova kroz sam proces izgradnje infrastrukture za uzgoj, dolazi do porasta broja malih i velikih privatnih stočara koji svoja zemljišta ilegalno šire u zaštićene prostore prašuma ili rezervata. Izbjegavanjem dozvola i korištenjem takvih prostora dodatno se smanjuje trošak uzgoja što je i glavni motiv ilegalnih uzgajivača.

Intenziviranje stočarstva u ostatku Brazila ima strašan utjecaj na prašume, a uzrokovano je širenjem uzgoja soje i stočne hrane - Povećanje zahtjeva za govedinom na svjetskoj razini uzrokuje porast broja stočara na prostorima prašuma. Uz stoku je vrlo blisko povezana i industrija stočne hrane koja zahtijeva značajne površine da bi zadovoljila potrebe domaće proizvodnje a također i izvoz. Kumulativni efekti svjetske potrebe za stokom i stočnom hranom stvaraju značajan potencijal za ekonomski rast koji neizbježno zahtjeva deforestaciju dodatnih područja.

Brazilsko stočarstvo i vezane grane imaju opravdane razloge za ekonomsko širenje i jačanje tih grana privrede iako su u direktnoj koliziji s naporima za očuvanje prašume i pokreta za smanjenje globalnog zatopljenja. Zakoni i pravilnici na nacionalnoj razini pokušavaju balansirati između ekonomije i ekologije. Dok je ekonomija više unutarnje pitanje Brazila, pritisak vezan za ekologiju dolazi i iz inozemstva. Cijeli sustav je također pod velikim ekonomsko političkim utjecajem SAD-a, Kine i EU.

Ekološka pitanja deforestacije imaju utjecaj na svjetskoj razini. Povezanost agrikulture i klimatskih promjena znači dodatne probleme za napore protiv deforestacije. Tendencija promjena temperatura i padalina stvara dodatne negativne zahtjeve u uzgoju stočne hrane i stoke što rezultira povećanjem cijene dobara. Uzročno posljedična veza globalne potrebe za hranom, globalnog zatopljenja i cijena istih dobara neizbježno zahtjeva prenamjenu sve većih površina prašume u obradivo zemljište ili pašnjake.

Godinama su stočari smatrali da su "dužni" krčiti šumu kako bi očuvali svoj posjed, jer, usprkos zabranama krčenja šuma, svaki vlasnik zemljišta koji to nije očistio, u praksi će izgubiti zemlju ili izvlaštenjem ili invazijom (napadi migranata ili slično). Problemi vlasništva nad zemljištem dovode do uništavanja okoliša i izravnim i neizravnim učincima, ubrzavajući krčenje šuma kako velikim tako i malim posjednicima zemljišta. Treba naglasiti da glavninu krčenja šuma čine veliki i srednji rančevi (Fearnside, 1993, 1997c: prema Fearnside, 2001.). Satelitske slike za 1998. godinu pokazuju da je nešto više od polovice krčenja obavljenog tijekom razdoblja 1997.-1998. u brazilskoj Amazoniji bilo u obliku površine od najmanje 100 ha (Brazil, INPE, 2000; prema Fearnside, 2001.), što je opseg aktivnosti koji prelazi za barem faktor 20 ono što mali poljoprivrednik može očistiti u jednoj godini obiteljskim radom.

# Klimatske promjene

Pariški sporazum je plan djelovanja za ograničavanje globalnog zatopljenja. Vlade su zadale dugoročni cilj da će pokušati zadržati porast prosječne svjetske temperature na razini manjoj od 2°C te da će se truditi da se porast ograniči na 1,5°. Za vrijeme trajanja konferencije sve su zemlje iznijele planove klimatskog djelovanja za smanjenje emisija te su se složile da će svakih 5 godina podnositi izvješća o svojim planovima te da će se sa svakim novim planom postaviti ambiciozniji ciljevi. Podnošenje izvješća dogovoreno je kako bi se osigurala transparentnost. Europska unija i druge razvijene zemlje će, iz solidarnosti prema zemljama u razvoju, nastaviti financirati borbu protiv klimatskih promjena kako bi se smanjile emisije i izgradila otpornost na učinke klimatskih promjena. Stupio je na snagu 4. 11. 2016.(Europsko vijeće i Vijeće Europske unije, 2020.).

Ocjena Climate Action Trackera za Brazil je *nedovoljan* (*insufficient*). To znači da su daleko od cilja da se prosječna godišnja temperatura drži ispod rasta od 1,5°C. U slučaju Brazila, ona je viša od 3°C. Teškoće i izazovi koje je donijela pandemija koronavirusa slabe klimatske regulacije u Brazilu te se čini kako će brazilski predsjednik Bolsonaro nastaviti podržavati deforestaciju Amazonije uz potpuno zanemarivanje hitne potrebe za klimatskim akcijama u Brazilu. Također, neće iskoristiti priliku za ekološki povoljan ekonomski oporavak nakon pandemije. Postoje pokazatelji koji upućuju na to da Bolsonaro koristi pandemiju kako bi se odvratila pozornost s klimatskih regulacija. Primjerice, odobrena su vlasnička prava na zemlju na kojoj je ilegalno posječena šuma dok su svi službenici odgovorni za provedbu klimatskih akcija poslani u samoizolaciju kako ne bi mogli spriječiti ovakve poslove (Climate Action Tracker, 2020.). Pitanja vlasništva nad zemljom utječu na gotovo svaku odluku u brazilskoj Amazoniji, od ulaganja radne snage i kapitala vlasnika zemljišta svih veličina do migracije stanovništva, formiranja i djelovanja društvenih pokreta te pokretanja vladinih i međunarodnih programa. Krčenje šuma i sječa šuma izravni su rezultat ovih odluka (Fearnside, 2001.).

Zbog pandemije koronavirusa očekuje se da će se smanjiti emisije stakleničkih plinova u Brazilu za 4% u odnosu na prethodnu godinu. Zbog socijalne izolacije i lockdown-a smanjilo se izgaranje fosilnih goriva korištenog za transport i generacija električne energije, ali i emisija zbog agrikulture jer se manje stoke šalje na klanje (Climate Action Tracker, 2020.). Postoje značajne praznine u pravilnicima za zaustavljanje rasta emisija koje se iskorištavaju da se sječe što više Amazonije (legalno i ilegalno). Tako je 2019. godine došlo do porasta deforestacije od 34% u odnosu na 2018., i 120% u odnosu na 2012. godinu koja je bila godina rekordno niske deforestacije Amazonije. Za 2020. godinu očekuju se još veći postoci, a ne pomažu ni požari koji se svake godine događaju na tom području. Ta deforestacije vodi Brazil u potpuno suprotnom smjeru od onog postavljenog Pariškim sporazumom, a to je cilj da do 2030. godine ilegalna deforestacija Amazonije bude iskorijenjena.

Agrikultura je drugi najveći doprinositelj emisiji stakleničkih plinova nakon deforestacije, ali je također i razlog za deforestaciju jer se želi osloboditi prostor za nove usjeve i ispašu životinja. Što se tiče električne energije, ona ima jedini pozitivni pomak u Brazilu jer se povećava kapacitet za energiju dobivenu suncem i vjetrom, odnosno solarnim panelima i vjetrenjačama. No, problem je nastao zbog pandemija koronavirusa koja je oslabila i tako manje proizvođače čiste energije, za razliku od ostalih proizvođača fosilnih goriva koje Brazil i dalje podržava i koristi više.

# Kritički osvrt i uloga socijalnog rada

Prema gore navedenim podacima možemo zaključiti da su pitanja vezana uz klimatske promjene te prevencija daljnjeg pogoršanja jedno od najbitnijih stavki kojima se vladine organizacije, razne institucije, a i civilni sektor trebao baviti. U skladu s time, uviđamo potrebu za podizanjem razine svijesti vezane uz ovu temu i u području socijalnog rada. “Zeleni socijalni rad” je holistički pristup uključivanju socijalnih radnika u ekološke i okolišne probleme (Dominelli, 2015). Kombinira strukturalnu analizu centriranu na socijalne institucije i socijalne odnose s fokusom na potrebe iz područja socijalne skrbi za individue, grupe i zajednice te brigu za okoliš (Dominelli, 2015). Nastavno, 2016. godine osnovana je “the Green Social Work Network” koja reprezentira područje socijalnog rada koji se fokusira na održivost i problematiku vezanu uz okoliš.

Predviđa se da će u sljedećem desetljeću jedan od većih izazova profesije socijalnog rada biti prepoznavanje klimatskih promjena izazvanim čovjekovim utjecajem te razvijanje nove paradigme pristupa problemu (AASWSW, 2015; Holbrook i sur., 2019). Edukatori socijalnog rada su u ključnoj poziciji da pitanja okoliša uključe u nastavne planove i programe te preuzmu vodeću ulogu u definiranju kako će se profesija socijalnog rada oblikovati i odgovoriti na ovu rastuću globalnu brigu (Holbrook i sur., 2019). Kao što je primjer s našim predmetom “Međunarodni socijalni rad” u kojem se studente otvara prema problemima većeg opsega od onog individualno fokusiranog. Učimo i otvaramo se za globalna pitanja te počinjemo razmišljati na nove načine kako bismo pridonijeli rješavanju makro problematike iz našeg područja. Socijalni rad prihvaća široki opseg znanstvenih dokaza o klimatskim promjenama uzrokovanih djelovanjem čovjeka, te prepoznaje povezanost između zabrinutosti za okoliš i siromaštva, nejednakosti, gladi i ekonomskog razvoja (Beltrán i sur., 2016; Boetto i McKinnon, 2013; Schmitz i sur., 2012.; prema Holbrook i sur., 2019). Svojim vještinama i znanjima, socijalni rad se može postaviti kao profesija koja prepoznaje ranjivosti različitih skupina, a istovremeno ima uvid u rješavanje problematika te mehanizme za razvoj održivosti i osnaživanja. Brazil je samo jedan od primjera gdje vladine politike idu na štetu okoliša gdje vidimo opseg utjecaja jedne strategije, jednog plana, jedne nebrige za goruća pitanja. Kao socijalni radnici učimo se voditi humanim vrijednostima i postupati za dobrobit svih, pa u skladu s time možemo i vidjeti budućnost u koju ćemo igrati veliku ulogu u rješavanju i sprječavanju pitanja vezanih uz globalno zatopljenje. Kao što su Fogel i sur. (2015), naveli: „*pridonosimo rastućem pokretu u našoj profesiji za prihvaćanje pravde prema okolišu...kao značajan manifesto koji nadahnjuje sve veći broj socijalnih radnika da aktivno prihvate uloge agenata promjene koji rješavaju uzroke i posljedice degradacije okoliša na naše planete“.* (Holbrook i sur. 2019).

# Zaključak

Brazilski predsjednik Bolsonaro od početka svog mandata donosi loše odluke, posebice one vezane uz zaštitu okoliša i klimatske akcije. Podržava krčenje i paljenje Amazonije, što negativno utječe na domorodačka plemena na tom području, ali i na cijeli svijet. Čak i tijekom namjerno izazvanih požara koji su razarali područje Amazonije 2019. godine, predsjednik je odbijao pomoć drugih zemalja govoreći da žele pomoći samo iz vlastitih političkih interesa. Brazil profitira širenjem poljoprivrednih zemljišta jer njihovo gospodarstvo većinski ovisi o tome ne razmišljajući pritom da to ne utječe samo na svjetsku ekonomiju i trgovinu, već i na svjetsku klimu i klimatske promjene diljem svijeta. Bez obzira na recesiju i ostale probleme s kojima se Brazil suočava, sječa Amazonije ne predstavlja rješenje tih problema. Baš naprotiv, vođeni predsjednikom Bolsonarom smatraju da pomažu sebi samima, ali zapravo uništavaju “pluća svijeta” i pridonose rastućim globalnim problemima i klimatskim promjenama. Ne ide im u prilog ni to što su sve nevladine organizacije stavljene pod poseban nadzor, a najviše one koje se bave zaštitom okoliša, kako ne bi mogli prosvjedovati protiv loših odluka koje donosi predsjednik. Bez obzira što su ratificirali Pariški sporazum ne djeluju u skladu s postavljenim ciljevima što možemo vidjeti u tome da su koristili pandemiju koronavirusa kako bi opravdali ilegalnu sječu prašume. Što se tiče pozitivnih promjena, one se mogu pripisati pandemiji koronavirusa zbog koje je smanjena emisija stakleničkih plinova i fosilnih goriva, a također je smanjena i potrošnja električne energije.

Može se reći da Brazil svojim postupcima pokazuje kako su jedino njegovi interesi važni, ne obazirući se na svjetske interese, ali i potrebe. Uništavanjem Amazonije negativno se utječe na život svakog pojedinog čovjeka, životinje i biljke, a sve to kako bi Brazil održao svoju agrikulturu. Vladajući im svakako u tome pomažu donošenjem odluka koje podupiru uništavanje „pluća zemlje“ ne razmišljajući o tome kakve će to posljedice donijeti za čitav svijet.

Holističko područje nazvano „zeleni socijalni rad” igra veliku ulogu u podizanju svijesti o aktualnim događajima koji mogu utjecati na klimatske promjene u svijetu uključivanjem socijalnih radnika u područje zaštite okoliša. Radi toga osnovana je i “the Green Social Work Network” kao područje socijalnog rada koje se bavi problematikom zaštite okoliša. U budućnosti će se socijalni radnici suočiti s novim izazovima vezanim uz klimatske promjene i aktere koji utječu na njih stoga je bitno pitanja okoliša uvesti u obrazovne programe socijalnih radnika čime bi socijalni radnici, svojim znanjima i vještinama, mogli doprinijeti pronalasku odgovora na ovu temu. Socijalni rad je profesija koja prepoznaje ranjivosti različitih skupina, kao i povezanost između zabrinutosti za okoliš i siromaštva, te nejednakosti, gladi i ekonomskog razvoja pa optimistično pretpostavljamo da će socijalni radnici imati veliku ulogu u rješavanju pitanja vezanih uz klimatske promjene i u ostvarenju pravde prema okolišu.

# Literatura

1. Artaxo, P. (2019). Working together for Amazonia. *Science, 363,* 322.
2. Cerri, C. C., Maia, S. M. F., Galdos, M. V., Cerri, C. E. P., Feigl, J. i Bernoux, M. (2009). Brazilian greenhouse gas emissions: the importance of agriculture and livestock. *Scientia Agricola, 66*(6), 831-843.
3. Climate Action Tracker (2020). *Brazil.* Dostupno na: <https://climateactiontracker.org/countries/brazil/>
4. Dominelli, L. (2015). Green Social Work. *International Encyclopedia of the Social & Behavioral Sciences*, *2,* 385-391.
5. Europsko vijeće i Vijeće Europske unije (2020.) *Pariški sporazum o klimatskim promjenama.* Posjećeno 10. siječnja 2021. na mrežnim stranicama Europskog vijeća i Vijeća Europske unije: <https://www.consilium.europa.eu/hr/policies/climate-change/paris-agreement/>
6. Fearnside, P. (2001). Land-Tenure Issues as Factors in Environmental Destruction in Brazilian Amazonia: The Case of Southern Par? *World Development 29*(8), 1361-1372.
7. Ferreira, da C. L. & Martinelli, M. (2020). Anthropocene: Governing Climate Change in China and Brazil. *Sociology and Anthropology, 4*(12), 1084 - 1092.
8. Holbrook, A. M., Akbar, G. & Estwood, J. (2019). Meeting the challenge of human-induced climate change: reshaping social work education. *Social Work Education, 38*(1), 1-13.
9. Milardović, A. H. (2016). *Hrana i ekologija.* Posjećeno 07.01.2021. na mrežnoj stranici Prijatelji životinja:<https://prijatelji-zivotinja.hr/data/file_10731.pdf>.
10. OECD (2020). *OECD-FAO Agricultural Outlook 2020-2029*. Posjećeno 07.01.2021. na mrežnoj stranici OECD iLibrary:<https://www.oecd-ilibrary.org/agriculture-and-food/oecd-fao-agricultural-outlook_19991142>.
11. Rojas-Downing, M., Pouyan Nejadhashemi, A., Harrigan, T., & Woznicki, S. A. (2015). Climate change and livestock: Impacts, adaptation, and mitigation. *Climate Risk Management, 16*(2017), 145-163.
12. Vale, P., Gibbs, H., Vale, R., Christie, M., Florence, E., Munger, J. & Sabaini, D. (2019). The Expansion of Intensive Beef Farming to the Brazilian Amazon. *Global Environmental Change, 57,* 101922.
13. Vojvodić, V. (2019). Požari u Amazonskoj prašumi. *Zaštita okoliša, 68*(11-12), 621-622.